**Elektromobilių įkrovimo stotelių kūrėja „Elinta Charge“ turi naują vadovą**

Į kitą plėtros etapą elektromobilių įkrovimo stotelių kūrėja ir gamintoja „Elinta Charge“ žengia su nauju vadovu. Įmonės generaliniu direktoriumi paskirtas Vaidas Bielinis, kurio pagrindiniai tikslai bus orientuoti į tvarų bei nuoseklų įmonės augimą, patikimiausių ir technologiškai pažangiausių produktų kūrimą ir kryptingą komandos darbą.

Daugiau nei 20 metų verslo plėtros patirtį technologijų ir telekomunikacijų srityse sukaupęs V. Bielinis pastarąjį dešimtmetį vadovavo „Samsung Electronics Baltics“ pardavimų verslui padaliniui. „Elinta Charge” vadovo pareigas jis perima iš Igno Mikučio, kuris įmonės generalinio direktoriaus poziciją užėmė nuo pat jos įkūrimo 2018 metais.

Praėjusiais metais „Elinta Charge“ pardavimo pajamos padidėjo daugiau nei 60% iki 7,7 mln. eurų, lyginant su 2022 m., kuomet jos siekė 4,8 mln. eurų. Per pastaruosius trejus metus įmonės apyvarta išaugo lygiai 7 kartus – nuo 1,1 mln. eurų 2020 m.

Lietuvos įmonė savo produkciją eksportuoja į daugiau nei 45 valstybes visame pasaulyje. Praėjusiais metais sustiprinusi pozicijas Vakarų Europos bei Skandinavijos rinkose, šiemet įmonė planuoja mažiausiai 50% didinti pardavimus, daugiausia užsienio rinkose, reikšmingiausių rezultatų tikėdamasi Vokietijoje ir Prancūzijoje.

Prie „Elinta Charge“ prisijungęs V. Bielinis pagrindinį dėmesį ketina koncentruoti į komandą, jos palaikymą, sutelkimą ir nukreipimą tinkama linkme, taip pat į vidinių įmonės procesų suvaldymą bei gerųjų praktikų įdiegimą.

„Įmonė turi išskirtines kompetencijas, stiprią komandą, patrauklius ir patikimus produktus, kurie vertinami tiek Lietuvoje, tiek už jos ribų. Pagrindinis įmonės tikslas yra tvarus klientų, partnerių skaičiaus didinimas ir visos rinkos auginimas – tai yra ir bus komandos bendras kryptingas darbas. Elektromobilumo industrija vis dar yra ankstyvoje rinkos augimo fazėje, todėl perspektyvos, dirbant tikslingai, yra didelės“, – teigia V. Bielinis.